IN NOMINE SANCTĘ ET INDIVIDUĘ TRINITATIS. Ego Gonthardus*, Dei gratia Valentinę ecclesię episcopus, notum facio omnibus sancte Dei ęcclesię fidelibus, futuris et presentibus, quod veniens ante presentiam humilitatis nostrę Divionensis ęcclesię in Domino venerabilis abbas Jarento, requisivit a nobis ęcclesiam Montis Madriani, celebrem sancti Genesii Arelatensis martyris nomine et meritis; cujus petitionibus acquiescens, concedo et libere trado Deo et sancto Benigno Divionensis cenobii patrono, abbati et fratribus ipsius loci, ęcclesias has in perpetuum possidendas, scilicet: ęcclesiam Montis Madriani, cum omnibus appendiciis; ęcclesiam de Vulpileriis; ęcclesiam de Cornaz et ecclesiam de Glun, cum omnibus appendiciis, in terris et decimis, assensu et laude totius congregationis sancti Apollinaris, et laicorum fidelium nostrorum. Ad quam largitionem nos precipue incitavit amor Dei et recordatio peccatorum meorum et dilectio prefati domni abbatis Jarentonis quondam in seculo ęcclesię huius canonici, et ut fratres Divionenses pro salute nostra et pro statu Valentinę ęcclesię Deum exorent assidua prece, et post obitum meum, quotannis, nostrum teneant memoriale. Addidi etiam condominam unam in valle Nevausa, ad substantiam fratrum Divionensium in ęcclesia Montis Madriani Deo et sancto Benigno et sancto Genesio famulantium. Et ut hęc donatio nostra firma et inconvulsa permaneat, pontificali auctoritate et sigilli nostri impressione confirmo, et testibus corroborandam trado. Ego Ademarus* Anitiensis episcopus, Valentinę ęcclesię prepositus, laudo et confirmo. Signum Lamberti decani. S’ Eustachii* abbatis S. Felicis. S’ Pontii* Malet. S’ Ismidonis magistri. S’ Giraldi Isarn. S’ Vuillelmi* Saraman. S’ Raynerii* de Sabatia. S’ Lamberti Mull.... S’ Arnaldi. Petri Berengerii. Balduini. Leothaldi. Berengerii. Ardenci. Hugonis. Retinui ego Gonthardus episcopus, in his ecclesiis censum constitutum, id est .XV. solidos, .V. in ecclesia Montis Madriani, .V. in Vulpileriis, .V. in Cornaz, et synodum. Quicumque hanc juste donationis chartam infr[in]gerit anathematis vinculo obligetur, et donatio hęc firma permaneat.